13.12.2017 klo 9:03
Pitkät jonot, viivästykset ja peruutukset Helsinki-Vantaan lentoasemalla ovat vielä tänäänkin mahdollisia.
Finnairin mediasuhteista vastaava johtaja Päivyt Tallqvist kertoo Iltalehdelle, että suurin syy ruuhkautumiselle on ollut se, että useamman tunnin ajan tiistaina vain yksi Helsinki-Vantaan kiitoradoista oli käytössä.
- Meidän toiminnat ja lennot ruuhkautuivat tämän vuoksi aamupäivästä saakka. Iltapäivä on meille kiireisintä aikaa kaukolentojen vuoksi, ja siihen mennessä myöhästymiset alkoivat kasautua niin, että meillä oli todella pitkiä viivästyksiä ja jouduimme myös perumaan useita lentoja, Tallqvist sanoo.
Finnairilla oli tiistaille ajoitettu 60 lentoa, ja Tallqvist arvioi noin 4 500 asiakkaan jääneen ilman lentoa Helsingistä tai Helsinkiin.
- Kyllähän myrskyjä aina on, mutta tämä oli poikkeuksellisen hankala tilanne kentällä, Tallqvist myöntää.
Missä "snow-how"?
Vielä eilen aamulla lentoaseman apulaisjohtaja kehui Ilta-Sanomissa Helsinki-Vantaan osaamista talvikunnossapidossa, verrattuna muihin eurooppalaisiin asemiin. Helsinki-Vantaan lumiosaamista on vuosien mittaan hehkutettu myös maailmalla.
Paljon kehutusta "snow-how'sta" ei ollut viitteitä tiistaina, kun asiakkaat joutuivat odottamaan tuntikausia jonoissa ja kiitoradoilla ilman tietoa siitä, mitä tulee tapahtumaan.
Iltalehti ei ole toistaiseksi tavoittanut Finavian edustajaa kommentoimaan odotusten ja toteutuman ristiriitaa.
Sadat ihmiset joutuivat viime yönä yöpymän lentoasemalla, sillä Etelä-Suomen hotellikapasiteetti ei riittänyt kaikkia majoittamaan. Moinen järjestely on Tallqvistin mukaan todella harvinaista.
Pitkien jonojen ja kenttäyöpymisen lisäksi asiakkaita harmittivat pitkät, epätietoiset odotukset lentokoneissa kiitoradoilla.
- Ihmiset ovat joutuneet odottamaan valitettavan pitkiä aikoja, sillä kaikki toiminnat pushbackista jäänpoistoon asti ovat olleet ruuhkautuneita. Odotusajat ovat olleet todella pitkä ja olemme todella pahoillamme tästä, se on ollut hyvin ikävää asiakkaille, Tallqvist sanoo.
Suurin osa asiakkaista on tuntunut ymmärtävän, ettei Finnair voi säälle mitään, mutta järjestelyn ja tiedotuksen puutteita on kritisoitu äänekkäästi.
- Olemme todella pahoillamme, että tietoa on ollut vaikea saada. Tilanne on elänyt koko ajan, ja ongelmia on esiintynyt tekstiviestipalvelussamme, joka automaattisesti lähettää tiedon lennon viivästymisestä. Olemme pyrkineet tiedottamaan Twitterissä, mutta asiakaspalvelumme linjat ovat olleet todella ruuhkautuneet, Tallqvist sanoo.
Finnair on koko yön yli suorittanut uudelleenreititystä, jotta asiakkaat saataisiin mahdollisimman pikaisesti määränpäihinsä.
- Varmasti kentällä on vielä tänään jonoja, ja viivästykset ja jopa peruutukset ovat vielä mahdollisia. Niistä me viestitämme asiakkaille tekstiviestein ja sähköpostein. Toivomme heiltä vielä kärsivällisyyttä tässä hankalassa tilanteessa, Tallqvist sanoo.
Liikenteen uskotaan pääosin normalisoituvan keskiviikon aikana, ja viimeistään torstaina.
Asiakkaat ovat kyselleet kovasti mahdollisten viivästymisistä maksettavien korvausten perään.
- En osaa tällä hetkellä kommentoida päätöksiä lentojen viivästymiskorvauksista. Keskitymme nyt siihen, että asiakkaat saadaan mahdollisimman nopeasti määränpäihinsä, Tallqvist sanoo.